ระเบียบกรมสรรพสามิตระเบียบกรมสรรพสามิตว่าด้วยขั้นตอนและระยะเวลาการปฏิบัติงานคืนภาษีสรรพสามิตสำหรับสินค้าน้ำมันและผลิตภัณฑ์น้ำมันที่เติมในอากาศยานหรือเรือที่มีขนาดเกินกว่าห้าร้อยตันกรอสส์พ.ศ. ๒๕๔๑---------------- อาศัยอำนาจตามความในข้อ ๙ แห่งระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒และเพื่ออนุวัตตามความในกฎกระทรวง ฉบับที่ ๑๗ (พ.ศ. ๒๕๒๙)ซึ่งออกตามความในพระราชบัญญัติภาษีสรรพสามิต พ.ศ. ๒๕๒๗ ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี ลงวันที่ ๒๕ กรกฎาคม ๒๕๒๙กรมสรรพสามิตจึงออกระเบียบกำหนดขั้นตอนและระยะเวลาการปฏิบัติงานคืนภาษีสรรพสามิตสำหรับสินค้าน้ำมันและผลิตภัณฑ์น้ำมันไว้ดังต่อไปนี้ ข้อ๑ ระเบียบนี้เรียกว่า"ระเบียบกรมสรรพสามิต ว่าด้วยขั้นตอนและระยะเวลาการปฏิบัติงานคืนภาษีสรรพสามิตสำหรับสินค้าน้ำมันและผลิตภัณฑ์น้ำมันที่เติมในอากาศยานหรือเรือที่มีขนาดเกินกว่าห้าร้อยตันกรอสส์ พ.ศ.๒๕๔๑" ข้อ๒ระเบียบนี้ให้ใช้บังคับตั้งแต่วันออกประกาศเป็นต้นไป ข้อ๓ ให้ยกเลิกระเบียบกรมสรรพสามิตว่าด้วยการปฏิบัติงานคืนภาษีสรรพสามิตสำหรับประเภทสินค้าน้ำมันและผลิตภัณฑ์น้ำมัน พ.ศ. ๒๕๓๒ ข้อ๔ผู้ประกอบอุตสาหกรรมสินค้าน้ำมันและผลิตภัณฑ์น้ำมันที่ประสงค์จะขอรับคืนค่าภาษีสรรพสามิตสำหรับสินค้าน้ำมันและผลิตภัณฑ์น้ำมันที่เติมในอากาศยานหรือเรือที่มีขนาดเกินกว่าห้าร้อยตันกรอสส์ ให้ยื่นแบบ ภษ. ๐๑ - ๓๖คำขอคืนค่าภาษีสรรพสามิตตามมาตรา ๑๐๒ (๔) แห่งพระราชบัญญัติภาษีสรรพสามิต พ.ศ. ๒๕๒๗ภายใน ๖๐ วัน นับแต่พนักงานศุลกากรได้ตรวจปล่อยน้ำมันและผลิตภัณฑ์น้ำมันไปต่างประเทศแล้วจำนวน ๒ ชุด พร้อมเอกสารหลักฐานดังต่อไปนี้ ๔.๑รายละเอียดการรับน้ำมันและผลิตภัณฑ์น้ำมัน ซึ่งจะต้องมีชื่อพาหนะหรือหมายเลขทะเบียนพาหนะ หลักฐานวัน เดือน ปีที่ขออนุญาตนำน้ำมันและผลิตภัณฑ์น้ำมันขึ้นยานพาหนะและวัน เดือน ปีที่ได้นำน้ำมันและผลิตภัณฑ์น้ำมันขึ้นยานพาหนะ ๔.๒หลักฐานการตรวจปล่อยน้ำมันและผลิตภัณฑ์น้ำมันไปต่างประเทศ ซึ่งพนักงานศุลกากรให้การรับรองแล้ว ๔.๓เอกสารหลักฐานตาม ๔.๑ และ ๔.๒ ให้ผู้ประกอบอุตสาหกรรม จัดทำใบสรุปแสดงให้เห็นรายละเอียดของหลักฐานดังกล่าวด้วย การยื่นแบบคำขอและเอกสารต่าง ๆ นี้ให้ยื่นต่อเจ้าพนักงานสรรพสามิต ณ ส่วนคืน ยกเว้นและลดหย่อนภาษีสำนักบริหารการจัดเก็บภาษี ๒ กรมสรรพสามิต หรือ ณสำนักงานสรรพสามิตจังหวัดท้องที่ที่โรงอุตสาหกรรมนั้นตั้งอยู่ ข้อ๕ในการอนุญาตให้คืนภาษีสรรพสามิตสำหรับประเภทสินค้าน้ำมันและผลิตภัณฑ์น้ำมันที่เติมในอากาศยานหรือเรือที่มีขนาดเกินกว่าห้าร้อยตันกรอสส์ให้ปฏิบัติงานตามขั้นตอน ดังนี้ ๕.๑ให้เจ้าหน้าที่ลงทะเบียนรับแบบ ภษ. ๐๑ - ๓๖ แล้วเสนอเจ้าพนักงานสรรพสามิตผู้มีหน้าที่ตรวจสอบคำขอพร้อมเอกสารหลักฐานประกอบ ๕.๒เจ้าพนักงานสรรพสามิตตรวจสอบคำขอและเอกสารหลักฐานตามข้อ ๔ เมื่อเห็นว่าถูกต้องแล้วและสมควรให้คืนค่าภาษีน้ำมันและผลิตภัณฑ์น้ำมันได้ ให้ทำบันทึกเสนอความเห็นต่อผู้อำนวยการส่วนคืน ยกเว้น และลดหย่อนภาษีสำนักบริหารการจัดเก็บภาษี ๒ พร้อมจัดทำหนังสืออนุมัติให้คืนภาษีหรือทำบันทึกเสนอความเห็นต่อสรรพสามิตจังหวัดพร้อมจัดทำหนังสือเพื่อขออนุมัติกรมสรรพสามิตพิจารณาสั่งการแล้วแต่กรณี ๕.๓ผู้อำนวยการส่วนคืน ยกเว้น และลดหย่อนภาษี สำนักบริหารการจัดเก็บภาษี ๒ ตรวจสอบเอกสารหลักฐานอีกครั้งหนึ่งเมื่อถูกต้องแล้วจึงทำบันทึกเสนอผู้อำนวยการสำนักบริหารการจัดเก็บภาษี ๒ พร้อมจัดทำหนังสือแจ้งการอนุมัติให้คืนค่าภาษีน้ำมันและผลิตภัณฑ์น้ำมันเสนอผู้อำนวยการสำนักบริหารการจัดเก็บภาษี ๒เพื่อพิจารณา ๕.๔ผู้อำนวยการสำนักบริหารการจัดเก็บภาษี ๒ พิจารณาอนุมัติและลงนามหนังสือแจ้งการอนุมัติให้คืนค่าภาษีน้ำมันและผลิตภัณฑ์น้ำมันให้ผู้ประกอบอุตสาหกรรมและส่งให้ผู้ประกอบอุตสาหกรรมเพื่อรับไปดำเนินการหักคืนค่าภาษีที่จะชำระภาษีในคราวต่อไป กรณีผู้ประกอบอุตสาหกรรมยื่นคำขอที่สำนักงานสรรพสามิตจังหวัด สำนักบริหารการจัดเก็บภาษี ๒จะแจ้งผลการพิจารณาอนุมัติให้จังหวัดทราบเพื่อใช้ตรวจสอบการหักคืนภาษีที่ชำระในคราวต่อไป ข้อ๖ การปฏิบัติงานตามข้อ ๕ให้ดำเนินการให้แล้วเสร็จภายใน ๒ วันทำการ ข้อ๗ให้ผู้อำนวยการสำนักบริหารการจัดเก็บภาษี ๒ รักษาการตามระเบียบนี้ ประกาศณ วันที่ ๒๔ ธันวาคม พ.ศ. ๒๕๔๑ เรณู รื่นกลิ่น รองอธิบดี รักษาราชการแทน อธิบดีกรมสรรพสามิต[รก.๒๕๔๒/พ๑๐๔ง/๔๓/๑๗ ธันวาคม ๒๕๔๒] ชไมพร/แก้ไข ๒๙พฤษภาคม ๒๕๔๕ (A+A)